정조 23년
己未十月十八日辰時上御熙政堂專經文武臣漢學文臣日次儒生殿講大臣備局堂上引見入侍輪對官同爲入侍時行都承旨李集斗行左承旨李尙度右承旨申獻朝右副承旨徐有聞同副承旨崔獻重假注書呂東植記注官金景煥承膺祚檢校直閣徐榮輔以次進伏訖上命書傳敎曰政官牌招開政賤臣承命出傳有聞曰試官尹光普旣書進字旋又陳疏到院而疏辭不可捧入故俄已退却屢度催促終不入來事體所在極爲未安推考何如上曰疏辭果何如而不爲捧入乎有聞曰日前政席以私義陳疏徑出而原疏未得頒布故自外面看來則或有循例參政之嫌以是爲自引之端且以伊日承旨落點還收事入於疏語此旣無文蹟之頒布則登諸章奏亦爲未安矣上曰是豈成說乎此雖微事事君之義不容如是此等事承宣亦何可煩稟乎嚴飭入來也賤臣承命出傳上曰承旨一員何不入來集斗曰次對方詣閤故當與諸宰偕入云矣上曰雖是次對該房殿座豈可不備員乎誠駭然矣仍命書榻敎曰當該承旨禁推賤臣承命出傳命試官行禮有聞承命分付引儀唱試官以下行禮考官左議政沈煥之右議政李時秀行知敦寧府事李秉鼎兵曹判書李在學行護軍鄭大容申大顯參考官行副護軍沈象奎李顯默金履永金益彬李煜應敎尹序東修撰朴崙壽等率應講文武臣及儒生以次入就拜位行禮訖上曰注書出去引入大臣而次對諸宰亦令偕入也賤臣承命出與煥之等及行禮曹判書金文淳戶曹判書趙鎭寬知訓鍊院事徐有大行護軍李漢豐申大謙李得濟吏曹參判李書九工曹參判李冕膺行護軍李益運執義沈奎魯副校理閔命爀事變假注書尹孝植偕入進伏煥之等曰冬候尙暖日間聖體若何上曰一樣矣煥之等曰寢睡水剌之節何如上曰一樣矣煥之等曰王大妃殿氣候何如上曰一樣矣煥之等曰惠慶宮氣候何如上曰一樣矣煥之曰日前表文事臣等之擧行誠爲顚錯惶悚之極不知所達矣上曰大臣異於諸宰格例間事何必深引此則有司堂上之過也大抵事大之節何等莫重而別使先來旣已渡江勅書印本亦爲出來則表文齎去之當爲與否何必更待其回還後始乃議定耶旣以拜表爲名而不以表文齎去者已失事體而別定齎表官追後入送云者亦不成說矣所謂齎咨官名色卽無使行時之謂也至於齎表官則初無可據之已例且況表與咨輕重又有不同者乎大臣體重雖於似此節目間事或有未及照檢處固無關於世道治敎而有司堂上之不善擧行誠不成說矣且於籌司草記中祔廟之祔字書以附字單子之子字書以字字此亦豈非該堂之失乎時秀曰草記誤書之不能照察臣實有罪焉臣於伊時見其草本無心看過矇不覺察奏御文字何等審愼而隻字半劃如有差誤則其罪固不輕此實臣之不能敬謹而然也煥之曰僚相該堂之外臣忝叨首相觸事衰憒論其罪過尤有大焉不勝萬萬惶悚矣上曰簿書之微卿等不必過引此莫非有司堂上之責也近來朝廷之上四維未張而體例間事壞損無餘日前禮議事誠甚駭然矣所謂引義卽銓曹除拜以後事也至於見任則雖是美銜之階梯不過曰該曹參議而已豈可以日後之將通銓任竝與階梯而先引不當引之嫌耶此已萬萬可駭而日前政席三銓有私義之自引者云而其時適有承旨落點還收之事矣今筵聞以試官旣書進字旋又陳疏而以向來事爲嫌之端至以不爲頒布之承旨落點入於疏語云其爲猥屑與禮議事一般矣亦豈非可駭之甚者乎已遞之官銜書呈肅單勿施之文蹟登諸章奏作此萬萬不當之引義者揆以體謨全不成說矣國之爲國全在紀綱而近年以來漸就解弛畏謹之義全然不知屑越之事無難爲之觀其所以立朝者如是則其人之居家行檢可以推知今人於在家時不能遵守禮節故出而立朝凡於格例間事如是放倒目下急務當以扶植頹綱振勵末俗爲第一義矣爲治之道古今異宜而目今時措之宜雖使善爲國者謀之亦無出於紀綱二字矣夫尊君卑臣雖是後世規模若其嚴畏之義截如堂陛則亦不得不講明而遵守之矣今之所謂上氣症蓋爲此也若自小官時以畏之一字念念做去則雖致位崇顯亦可以推是心行之而近來則年少新進輩亦多反是殊可歎也朝廷體貌必以格例爲維持之資則天官佐貳極爲淸選似此等事宜若知得而其所昧例若是其甚此不可以微事看作尋常規正之道責在卿等矣煥之曰此事俱極駭然矣格例之外猥越莫甚固不可置而不論矣仍奏曰禮曹參議徐美修入闕肅拜之時方帶實職而官銜以軍職書呈者甚違法例有關朝綱施以譴罷之典何如上曰依爲之出擧條煥之曰吏曹參議尹光普敢引無義之嫌以親臨殿講時考官旣書進字旋又逡巡由前由後處事乖當亦施以譴罷之典何如上曰依爲之出擧條上曰今番表文不善製進令他知製敎更爲撰進好矣而承宣中有見帶者乎有聞曰承旨中則無之而今筵試官朴崙壽尹序東皆是見帶者矣上曰竝爲出去使之撰進而原本之不佳由於未詳事實而然有司堂上同爲出去詳諭事實可也書九及崙壽序東先退命書榻敎曰試官尹光普代金履永朴崙壽代李顯默尹序東代金近淳爲之又命書榻敎曰武臣專經講試官金履永代柳畊李顯默代金熙華爲之上曰次對爲之右相則如無可奏事先就試官以出講章也時秀退伏試官班煥之曰卽見咸鏡監司具㢞狀啓則枚擧南兵使崔景岳所報北靑舊院臺撥所革罷洪原大門撥移設於平浦站事請令廟堂稟處矣步撥之三十里置一站本有成典雖難輕議移設本道各站亦或有相距四五十里者道帥臣旣以兩邑俱便爲言依所請使之從便移設撥路將卒自有定額而似聞本道各邑規例不同將卒多寡或有什佰倍蓰之處云雖未知中間沿革之如何而第以此狀啓觀之責立之價皆自民結收捧云爾則一人增額其弊可知令道臣先從此等處考諸成式參以事情一通釐正後以其形止卽報本司之意一體分付何如上曰依爲之出擧條煥之曰松禁之當嚴京外同然而都城四山事體尤重凡所以培植護養之方宜有經劃另行禁飭臣於年前待罪本兵曹以此意有所仰奏矣近聞令久懈弛新播未見其蔚密舊種漸就於童濯此亦關係法綱之一端各該將臣間多遞易前頭擧行之勤慢將自本司時加考察如有不謹之處該營將臣及所掌參軍當爲論勘爲先以此意出擧條申明嚴飭何如上曰依爲之名之曰飭禁又復解弛云者寧有如許國綱乎先從怠忽營門該將臣施以懲一之典可也出擧條煥之曰堤堰修築遣備郞摘奸之意前左相向有筵奏矣今則秋序已過疏濬之役想亦告訖兩湖諸邑中如洪州順天等功役最大之處及軍點時從附近修築之邑分遣備郞抽栍摘奸以考其勤慢何如上曰萬一依舊不能盡心疏築卽亦國綱所在爲先依卿言考察慢者勘罪可也出擧條煥之曰摘奸備郞當爲擇送而新差備郞多未入仕以實職中可合之人姑爲相換仍令該曹待實職窠卽爲次次還付何如上曰依爲之出擧條煥之曰臣萬萬猥越而玆敢仰奏矣臣之父母墳墓在於近畿忝叨大官之後一番榮掃尙未爲之而今則宮享取稟姑未下亦不敢以請由之意遽然仰達矣命書傳敎曰大拜後尙未榮掃焚黃而以宮享取稟之未下不爲呈告云曲體之道何循常例左相親山焚黃呈辭令該房卽爲捧入上曰此外如無可奏事先就試官班以爲考講之地可也煥之退伏試官班文淳曰晉山府院君文忠公河崙墓在於楊州地云而輿地勝覽則以在於晉州載錄故詳探報來之意發關兩道矣卽見晉州牧使尹魯東所報則文忠公墓在於北梧耳坊而舊碑缺折無傳丙申重立短碣邑誌所載碑文記蹟亦無差爽爲辭而且接楊州牧使徐榮輔所報則本州三角洞有一古墓古老傳稱河政丞墓而旣無碑碣終難準信爲辭矣文忠公墓在楊州之說雖出於所謂嫡長孫河龍彬而以兩邑所報觀之楊州云云極爲虛謊晉州邑報如是明的致祭日字更擇設行於晉州墓在之地恐合事宜而至於嫡長孫事追見晉州牧使所報則文忠公子孫河慶碩在咸陽地持其父漢通甲午年呈上言出奉祀立案來現云故取考臣曹謄錄則因晉州幼學河應淸等上言文忠公河崙宗派中絶以其旁孫漢通定爲奉祀事筵達蒙允成給立案矣旣定祀孫則勳府之忽以龍彬爲嫡長孫者未知有何所據而且聞龍彬非渠本名乃冒他人已口傳之名云事之怪駭莫甚於此更令勳府趁今査正斷不可已故敢此仰達矣時秀曰今聞禮曹判書所奏所謂河龍彬事萬萬駭痛無主之山托以晉山之墓非祀孫而假稱祀孫至於假名冒錄於勳府者論其罪狀大關倫紀而已自禮曹詳査眞僞臺臣又發啓蒙允龍彬罪狀自當如律勘處不覈眞僞許其冒錄勳府難免其責當該堂上捧現告施以譴罷之典何如上曰依爲之出擧條在學曰卽見黃海水使申大觀所報則與新除授兵使李文爀有親査應避之嫌乞卽遞改云矣相避之法在下當遞黃海水使申大觀改差何如上曰依爲之出擧條鎭寬曰廣興令李學彬自來抱病而職次在江上不能如意往來公務已多積滯頒祿在近不可不變通及今改差更於他司中依例差出何如上曰依爲之出擧條命臺諫進前奎魯曰三司合啓兩司合啓以諫院不備今日姑停憲府則無前啓矣上曰新啓則有之乎奎魯曰有之矣仍奏曰近來人心陷溺名敎斁敗蠢蠢無識之輩比比有換父易祖得罪倫紀之事矣卽於筵中伏聞河龍彬事則卽一變怪事也文忠公河崙是何等元勳名相龍彬之非其祖而冒稱直孫者萬萬駭悖又於向時伏聞前營將鄭光賓者冒稱故監司鄭百昌之孫者亦與龍彬別無異同如渠蟣蝨卑賤之輩雖不足責而事實關係於名敎風化亦不可以不足論而不論也請河龍彬鄭光賓令有司照律嚴繩上曰依啓出擧條仍命備堂先退上曰刑曹參判尙未出肅乎尙度曰未爲出肅矣命書榻敎曰未肅拜刑曹參判許遞前望單子入之待下批牌招察任又命書榻敎曰承旨前望單子入之待下批牌招察任仍命入前望有聞承命持入點下訖命書榻敎曰新除授承旨沈象奎先入侍後謝恩象奎進伏又命書榻敎曰試官沈象奎代李貞運爲之命輪對官入侍有聞承命分付敎曰輪對官座次不善指導司謁科治可也仍命書榻敎曰當該司謁令攸司科治輪對官司䆃僉正鄭存玉等以次陞殿存玉進奏職姓名命奏職掌存玉曰無之矣命奏所懷存玉曰無之矣禮賓參奉具駿遠進奏職姓名命奏所懷駿遠曰無之矣命擧顔敎曰今番應製爾爲赴試乎駿遠曰然矣禮賓參奉鄭尙勳進奏職姓名命奏所懷尙勳曰無之矣瓦署別提宋得輝進奏職姓名上曰誰之族也得輝曰以錄事出身矣上曰近來瓦品不佳何也得輝曰每加申飭而土品不如前故然矣上曰如有弊端陳奏可也得輝曰年前前別提陳達釐革之後更無弊端之可論者矣掌苑別提李命求進奏職姓名宗廟署令趙鎭順進奏職姓名上曰本署事爾果各別擧行乎鎭順曰然矣命奏所懷鎭順曰無之矣宗廟署令李羲文進奏職姓名命奏所懷羲文曰無之矣命擧顔敎曰年幾何羲文曰六十歲矣上曰前令沈周賢以年老之故與爾相換而爾亦年老者矣命書榻敎曰工曹佐郞李羲文前職仍任前令沈周賢他司更爲相換當該銓堂推考宗廟署直長黃仁紀進奏職姓名上曰爾是久任須各別擧行也向見守僕輩擧行全不成說亦爲申加檢察也命奏所懷仁紀曰無之矣社稷署令李宇炯進奏職姓名上曰居何處宇炯曰居忠州矣上曰爾有水車之經綸云曾有所試之否宇炯曰未爲試之矣上曰從當召見退去也命奏所懷宇炯曰無之矣上曰水車之說戶判亦聞知乎鎭寬曰臣聞龍尾車之制小爲之則可用而大爲之則東人素欠細密不能善成云大抵東方水利無過於堤堰矣中樞都事李章玉進奏職姓名上曰誰之族也章玉曰無顯族矣命奏所懷章玉曰無之矣司錄李㬖中學訓導黃萬齡養賢主簿李敬參承文博士洪百儀尙衣直長李興運以次進奏職姓名皆以無所懷退出氷庫別檢李鼎圭進奏職姓名上曰誰之族也鼎圭曰故承旨李益烍之子也命奏所懷鼎圭曰無之矣吏曹正郞李東煥進奏職姓名命奏所懷東煥曰無之矣輪對訖命考講敎曰副司正洪命周權知承文院副正字李允謙假注書加差下仍敎曰與實注書同爲講所擧行可也有聞承命分付記事官洪奭周金啓溫及命周允謙陞殿進伏上曰坐次顚錯該注書誰也有聞曰事變注書尹孝植矣命書榻敎曰當該注書尹孝植汰去前假注書李允謙仍察孝植退出專經武臣軍器寺正洪達三等以次應講訖煥之等先退日次儒生生員李仁昇等以次應講時秀曰今日殿講時儒生有春秋應講之人而春秋籤筒不爲待令當該泮堂推考何如上曰依爲之出擧條上曰儒生韓弘德李得賢全不成誦敢爲應講誠甚駭然矣竝令勿限年停擧可也至於得賢則且有實職尤焉敢若是乎仍命書榻敎曰應講儒生李得賢本職濟用奉事爲先汰去令該府定配於抱川本鄕仍敎曰韓弘德則是誰也有聞曰聞是鄕儒云矣上曰應講儒生韓弘德聞是鄕人今番則停擧分揀出榻敎仍敎曰如此儒生齋學之羞恥同成均令久任郞廳詳問於渠輩如未成誦使之自外退去後來奏可也秉鼎承命分付回奏曰儒生朴綺壽韓用紀韓用鍵皆以不能成誦來奏矣上曰三儒生之差任久近又爲問之也秉鼎承命出問回奏曰朴綺壽韓用紀差任屬耳而韓用鍵則今年三月差入云矣命書榻敎曰三月差任尙不熟習之當該齋任幼學韓用鍵停擧上曰近久不雨今日雨勢過爲注下矣時秀曰冬候過暖差違節序矣今雨之後則寒意必生矣上入御小次命侍衛權退食代後更爲入侍諸臣以次權退少頃命入侍諸臣以次陞殿進伏訖吏曹參判李書九進奏曰判書服制參議未差小臣獨政未安何以爲之乎敢此仰稟矣上曰仍爲之可也出擧條書九與兵曹判書李在學退出持望筒入來獻朝象奎讀奏點下訖書九等進呈下直持望筒出給時秀等以次考講有聞曰諸試官皆已就座而試官李貞運不爲趁時入來事體所在極涉未安推考警責何如上曰爲先推考試官減下其代典籍李敬參爲之可也出擧條上曰儒生於講讀措語處不能愼審此由於不能詳知而然也泮堂須嚴飭可也秉鼎曰近來儒生多未及奉覽璿源譜略故試場講席間有犯諱而見黜者雖以今日講儒觀之亦可推知從今以往以奉覽譜牒必敬必愼之意自成均館另飭多士書付擧條於壁上似好故敢此仰達矣上曰依爲之出擧條儒生以次應講訖漢學文臣司成李錫夏以次應講訖上曰專經文臣正音講員則只令講章一大文應講以試其讀習與否可也專經文臣奉常僉正金喆修等以次應講訖命退諸臣以次退出